**Letopiseț**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Alungând din urmă zile

Veneau hoardele încoace

Ca să semene movile,

Să desființeze-o pace.

Și în fețele osoase

Cu ochi oblici ca tăișuri

Dispăreau și glii, și case,

Rămâneau doar ascunzișuri.

Peste iarbă bat copite

Boțind firele gingașe

Numai vremuri amintite

Se păstrau ascunse-n fașe.

Ca și crivețele-n goană

Însureau tot în atingeri -

Se-nvăța lumea bălană

Să trăiască în înfrângeri.

Dar din nou e primăvară,

Iarăși vine mărțișorul

Călăreți de-odinioară

Au pierit cum piere norul.

Și iar sate se ridică

Și iar zâmbete răsfață

Din opincă la vlădică,

De la suflete în față.

Multă vreme vor mai spune

Povestiri la șezătoare,

S-or cruci că o minune

I-a lăsat să vadă Soare.

Iar urmașii plini de grabă

N-or mai asculta nimică

Și gorgane de sub iarbă

Nu le vor mai naște frică.

Ba vor râde:„Iată moșii

Cum iubesc să o tot spună...”

Și nu văd că zorii roșii

Sunt goniți de semilună.

Și iar ochi înguști de fumuri

Înghit case, înghit glie

Și o lume fără drumuri

Tot se vaită pustie.

Dar vor fi iar flori de Paște,

Vor dansa tineri în horă...

Cine astăzi mai cunoaște

De-i pojar sau auroră?

Victor Bragagiu